Trekker-skietery: Verdagte is wel veiligheidswagDié foto van die werker se bebloede liggaam wat bo-op die trekker lê is Maandag op sosiale media gedeel. Die foto is deur Maroela Media verbloem weens die grafiese aard daarvan. Foto: Facebook Die man wat in hegtenis geneem is nadat ŉ plaaswerker Saterdag in die Tarlton-omgewing buite Krugersdorp op ŉ trekker doodgeskiet is, was nié die oorledene se werkgewer soos deur amptelike bronne beweer is nie, maar ŉ veiligheidswag. Maroela Media het vroeër berig ŉ plaaswerker is Saterdag doodgeskiet toe hy na bewering ŉ trekker sonder toestemming gebruik het. Konst. Lucky Matome, woordvoerder van die polisie, het ná die voorval in ŉ verklaring gesê die werker is na bewering deur ŉ veiligheidsbeampte doodgeskiet. Hy het bevestig ŉ 46-jarige man is in verband met die werker se dood in hegtenis geneem. ŉ Provinsiale polisiewoordvoerder het egter Maandag aan verskeie mediahuise gesê die vermeende skieter wat in hegtenis geneem is, is die eienaar van die plaas waar die oorledene gewerk het. Hierdie inligting is verder versprei deur Lebogang Maile, die Gautengse LUR vir ekonomiese ontwikkeling, landbou en landelike ontwikkeling, wat ŉ verklaring uitgereik het waarin hy ook aanvoer dat die verdagte in die saak die eienaar van die plaas is. Trevor Roberts, ŉ plaaslike inwoner wat die oorledene se werkgewer en persone na aan die voorval ken, het egter aan Maroela Media gesê die verdagte wat in hegtenis geneem is, is beslis ŉ reaksiebeampte van ŉ private veiligheidsmaatskappy en nie die eienaar van die plaas nie. Volgens Roberts was die eienaar van die plaas geensins op die toneel toe die skietery plaasgevind het nie. “Dit is noodsaaklik dat die korrekte feite oor hierdie voorval uitkom omdat daar nou baie gerugte versprei word wat glad nie waar is nie,” het hy gesê. Hy het verwys na inligting wat die ronde doen dat die oorledene die trekker wou gebruik om sy middagete by die huis te gaan haal toe die skietvoorval plaasgevind het. Volgens Roberts is hierdie inligting geensins waar nie. “Die oorlede werker het die week voor die voorval sonder rede weggebly by die werk. Hy het toe ŉ dag voor die skietery weer by die werk opgedaag en was baie aggressief teenoor sy kollegas en is daarom gevra om die plaas te verlaat hangende ŉ dissiplinêre verhoor teen hom. “Die volgende dag het hy teruggekom en die trekker met ŉ sleepwa agteraan gesteel en daarmee van die plaas af gery. Teen die tyd dat die eienaar van die plaas besef het die trekker is gevat, het die werker klaar die plaas met die trekker verlaat. Die bestuur van die plaas het toe ŉ plaaslike veiligheidsmaatskappy wat hy gebruik, gebel en gevra om op te tree,” het Roberts verduidelik. Volgens Roberts het die reaksiebeampte die werker op die trekker agternagesit en probeer om hom te kry om stil te hou. Hy sê ooggetuies beweer die werker het baie roekeloos op die N14 bestuur tot by die Matshelapad- informele nedersetting waar die skietery plaasgevind het. “Wat presies gebeur het wat daartoe gelei het dat die werker geskiet is, is onseker. Daar is verskeie weergawes van wat presies daar gebeur het wat tot die werker se dood gelei het en ek kan nie kommentaar lewer daarop nie. Die waarheid van presies wat die skietery voorafgegaan het, sal wel in die hof uitkom.” Roberts het gesê hoewel hy nie kan aanvoer dat die reaksiebeampte heeltemal korrek opgetree het nie, voel hy dit is onregverdig dat die voorval nou as ŉ rasse-kwessie uitgebeeld word óf dat daar nou voorgehou word dat die werker niks verkeerd gedoen het nie. “Ons moet die polisie toelaat om hul ondersoek af te handel en die gereg sy gang laat gaan.” Phindi Louw, woordvoerder vir die nasionale vervolgingsgesag, het aan News24 bevestig die verdagte, PWJ Durant, het Maandag in die Krugersdorp-landdroshof verskyn waar die saak tot Maandag uitgestel is. Die beskuldigde sal dan na verwagting om borgtog aansoek doen. Louw kon nie Dinsdag telefonies bereik word vir kommentaar nie. Castro Ngobese, die woordvoerder van Maile, het intussen die oorledene as Aaron Mutavhatsidi geïdentifiseer. Maile sal vandag saam met Naga Patrick Lipudi, die burgemeester van Mogale City, met Mutavhatsidi se familie vergader.